ΟΥΣΤΕΚΙΝΟΥΜΑΜΠΗ ΓΙΑ ΤΗ ΘΕΡΑΠΕΙΑ ΑΝΘΕΚΤΙΚΗΣ ΝΟΣΟΥ CROHN ΣΕ ΠΑΙΔΙΑ ΚΑΙ ΕΦΗΒΟΥΣ: ΕΜΠΕΙΡΙΑ ΕΝΟΣ ΚΕΝΤΡΟΥ

**Ιωάννης Ροηλίδης**1, Ιωάννης Ξυνιάς1, Κωνσταντίνα Βασιλακη1, Χαράλαμπος Αγακίδης2, Έλενα Τασίκα1, Πετρίνα Βάντση1, Κατερίνα Βικελούδα1, Όλγα Γιουλεμέ3

1Γ’ Παιδιατρική Κλινική ΑΠΘ

2Α’ Παιδιατρική κλινική ΑΠΘ

3ΒΠΠ Γαστρεντερολογικό Τμήμα ΑΠΘ

Ιπποκράτειο Νοσοκομείο Θεσσαλονίκης

**Εισαγωγή/Σκοπός**: οι αναστολείς του παράγοντα νέκρωσης όγκων (TNF) αποτελούν ακρογωνιαίο λίθο της θεραπείας της παιδιατρικής νόσου Crohn. Εντούτοις, αρκετές περιπτώσεις χρήζουν αλλαγή θεραπείας λόγω ανεπιθύμητων ενεργειών ή απώλειας δραστικότητας. Η ουστεκινουμάμπη (anti-Interleukin 12/23) χρησιμοποιήθηκε αποτελεσματικά σε ενήλικες για επίτευξη ύφεσης της νόσου ανθεκτικής στους αντι-TNF, ωστόσο, τα δεδομένα στα παιδιά είναι περιορισμένα.

**Μέθοδος**: έγινε ανασκόπηση φακέλων 7 ασθενών που έλαβαν ουστεκινουμάμπη. Καταγράφηκαν δημογραφικά δεδομένα, ενδείξεις έναρξης ουστεκινουμάμπης, κλινικές πληροφορίες και εργαστηριακά προ-θεραπείας και απάντησης στη θεραπεία. Ως κλινική απάντηση ορίστηκε η μείωση του abbreviated Pediatric Crohn’s Disease Activity Index score.

**Αποτελέσματα**: οι ασθενείς ήταν μεταξύ 16 και 21 χρονών όταν ξεκίνησαν θεραπεία με ουστεκινουμάμπη. Πέντε από τους 7 ασθενείς απάντησαν κλινικά και παρέμειναν σε ύφεση 4 μήνες (±7) μετά, ενώ 3/7 ασθενείς έλαβαν ουστεκινουμάμπη ως πρώτη γραμμή θεραπείας και οι υπόλοιποι λόγω απώλειας απάντησης σε προηγούμενη αγωγή. Στους ασθενείς που απάντησαν παρατηρήθηκε πτώση της CRP σε φυσιολογικά επίπεδα. Οι 2 ασθενείς χωρίς κλινική ύφεση κατά τη χρονική στιγμή της μελέτης, ελάμβαναν ουστεκινουμάμπη για διάστημα 18 μηνών, αφού είχε προηγηθεί αγωγή με αντι-TNF. Ενδοσκοπικός επανέλεγχος μετά την έναρξη ουστεκινουμάμπης διενεργήθηκε μόνον στους 2 ασθενείς χωρίς ύφεση και έδειξε αναζωπύρωση επί εδάφους χρόνιας φλεγμονής. Τρεις ασθενείς είχαν στενωτική νόσο, εκ των οποίων οι 2 ήταν εκείνοι με αναζωπύρωση.

**Συμπεράσματα**: η ουστεκινουμάμπη χρησιμοποιήθηκε ασφαλώς σε παιδιατρικούς ασθενείς επιτυγχάνοντας άμεσα ύφεση, ενώ η χρονική διάρκεια, η προηγούμενη αγωγή με αντι-TNF, αλλά και ο τύπος της νόσου, μπορεί να σχετίζονται με την επίτευξη ύφεσης με ουστεκινουμάμπη και είναι παράμετροι που πρέπει να μελετηθούν περαιτέρω.